CELEX: 62016TN0001
Language: fi
Date: 2016-01-04 00:00:00
Title: Asia T-1/16: Kanne 4.1.2016 – Hitachi-LG Data Storage ja Hitachi-LG Data Storage Korea v. komissio

14.3.2016   
            
            
               FI
            
            
               Euroopan unionin virallinen lehti
            
            
               C 98/50
            
         Kanne 4.1.2016 – Hitachi-LG Data Storage ja Hitachi-LG Data Storage Korea v. komissio
   (Asia T-1/16)
   (2016/C 098/65)
   Oikeudenkäyntikieli: englanti
   
      Asianosaiset
   
   
      Kantajat: Hitachi-LG Data Storage, Inc. (Tokio, Japani) ja Hitachi-LG Data Storage Korea, Inc. (Soul, Etelä-Korea) (edustajat: asianajajat L. Gyselen ja N. Ersbøll)
   
      Vastaaja: Euroopan komissio
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               alentamaan kantajille SEUT 101 artiklan ja ETA-sopimuksen 53 artiklan mukaisesta menettelystä asiassa AT.39639 – Optiset levyasemat 21.10.2015 annetun komission päätöksen 2 artiklan d alakohdassa määrätyn sakon määrää, mikä heijastaa asian erityispiirteitä
            
         
               —
            
            
               velvoittamaan komission korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat kahteen kanneperusteeseen.
   
               1.
            
            
               Ensimmäisen kanneperusteen mukaan komissio loukkasi hyvän hallinnon periaatetta ja laiminlöi perusteluvelvollisuutensa, kun se jätti vastaamatta kantajien asetuksen N:o 1/2003 (1) 23 artiklan 2 kohdan a alakohdan mukaisesti määrättävien sakkojen laskennasta annettujen komission vuoden 2006 suuntaviivojen (jäljempänä sakkojen laskennasta annetut suuntaviivat) 37 kohdan nojalla esittämään pyyntöön.
               
                           —
                        
                        
                           Komissiossa käydyssä hallinnollisessa menettelyssä kantajat esittivät komissiolle pyynnön sakkojen alentamiseksi sakkojen laskennasta annettujen suuntaviivojen 37 kohdassa tarkoitettujen ”asian erityispiirteiden” nojalla. Komission tapausta käsittelevä työryhmä ei vastannut tähän pyyntöön, eikä komissio maininnut sitä päätöksessään. Kantajien on oletettava, että komission yksiköt eivät joko ole käsitelleet niiden pyyntöä lainkaan tai että ne eivät ole jakaneet mitään tällaista arviointia neuvoa-antavan komitean ja komission jäsenten kollegion kanssa, jotta nämä voisivat tarkastella sitä. Tämän johdosta ei voida sulkea pois sitä, että jos ne olisivat tehneet näin, kantajille lopulta määrätty sakko olisi saattanut olla alhaisempi. Komissio on täten loukannut hyvän hallinnon periaatetta sekä laiminlyönyt perusteluvelvollisuutensa.
                        
                     
         
               2.
            
            
               Toisen kanneperusteen mukaan komissio teki virheen, kun se ei poikennut sakkojen laskennasta annettujen suuntaviivojen menetelmistä alentaakseen kantajille määrättyjä sakkoja asian erityispiirteiden ja kantajien aseman perusteella. Sakkojen laskennasta annettujen suuntaviivojen 37 kohdassa tarkoitetut ”asian erityispiirteet” ovat seuraavat:
               
                           —
                        
                        
                           kantajat, joiden tuloista suurin osa on peräisin yhdestä tuotteesta (optiset levyasemat), laajensivat liiketoimintaansa vuonna 2014, joka on vuosi, jota komissio käytti viitevuotena asetuksen N:o 1/2003 23 artiklan 2 kohdassa säädetyn 10 prosentin enimmäismäärän laskemiseksi
                        
                     
                           —
                        
                        
                           kantajat ovat niistä yhtiöistä, joille sakkoja määrättiin, ainoita, jotka sitoutuvat vastedes toimimaan optisten levyasemien markkinoilla, ja niille määrättyjen sakkojen määrä vaikuttaa haitallisesti niiden mahdollisuuksiin palvella asiakkaita näillä markkinoilla kestävällä tavalla
                        
                     
                           —
                        
                        
                           kantajat ovat taloudellisesti epävarmassa tilanteessa, samalla kun ne ponnistelevat huomattavasti selvitäkseen taloudellisista vaikeuksistaan.
                        
                     
         
      (1)  Perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16.12.2002 annettu neuvoston asetus (EY) N:o 1/2003 (EYVL 2003, L 1 s. 1).